आफादफोराव रावबो दोलोआनो खम नङा। जायनि थाखाय बिटिसि बिसायख’थिनि फोसावदिं आफादफोराव रायजोनि लोब-लोब बाहागो लानायाव बिजाथिफोरा आवबा जानानै देरहागोनखौ रोखा जादों होननानै बुंसोलायनाय नुनो मोनदों। बे थिगदि बिटिसि बिसायख’थियाव रावबो राजखान्थि दोलोआ लोरबां नङा। बयनिबो गोहोआ समान-समान । गासैबो राजखान्थि दोलोफोरनि रायजोफोरनि बाहागो लानायफोराबो समान-समान बिबांनि । नाथाय बे बिसायख’थिनि फोसावदिं आफादफोराव मोनसे राजखान्थि दोलोनि बिजाथिफोरा बि राजखान्थि दोलोनि बिजाथिखौ सोंखारि लायनायाव लागाम बारनाय बादि जादों होननानै सानखांनो गोनां जादों। मानोना बावैसो सान सिगां बिजेपिनि बिसायख’थि फोसावदिं आफादाव आसामनि मन्थ्रि हिमन्त बिस्व शर्माआ बिपिएफनि आफादगिरि हाग्रामा महिलारीखौ थायजौ गोखैजों रुजुना बारा थिग जायैबादि सानजादों । आरो बिनि उल्थायै हाग्रामा महिलारीयाबो मन्थ्रि हिमन्त बिस्व शर्माआ सुगार जानायलाय थायजौ गोदै जानायनिफ्राय गोजानाव थानो बिटिआरनि नोगोरारिफोरखौ खावलायदों। आरो हिमन्त बिस्व शर्माआ हाग्रामा महिलारीखौ बिटिसिनि रां जाख्ल’दों होनानै अजद होलाय लायदों। बे बेलायाव इउ पि पि एल आरो जिएसपिनि दैदेनगिरि- सोद्रोमाफोरा खम नङा। बिसोरबो बिपिएफनि 15 बोसोर बिटिसि खुंनायनि बदल सोलायनायखौ नागिरनानै बायदि बिबुंथि लानाय नुनो मोनदों। बे बेलायाव साननो हायोदि बिजेपि दोलोआ जेरैखि जाया बिटिसिनि खुंथायखौ गावसोरनि आवथायाव लांनो नारा-नाथा जानायखौ हमनो हायो। मानोना कार्बि, दिमासा, मिसिं, सन’वाल कसारी, ठेङाल कसारी, तिवा,राभा, देवरी बायदि हारिफोराबो बिजेपिखौ बोजबनानै लादों । आरो बिदि हाबनायनि थाखाय रायजोनि बांसिन काउन्सिलफोरानो बिजेपि लोगोयारि दोलोजों खुंजानाय। बिथां आसामनि मन्थ्रि हिमन्त बिस्व शर्माआ बिसायख’थिनि फोसावदिं आफादफोराव बुंनायनिफ्राय हमदांनो हायोदि बिजेपिया बिटिसिनि खुंथायखौ गावसोरनि आवथायाव लांनो सान्दों। बिनिखायनो फैगौ बिटिसि बिसायख’थियाव बिजेपि दोलोआ मोन 26+1 बियाबाव बिजाथि होदों आरो बि बिसायख’थियाव जेरैखि जाया बिजेपिनि बिजाथिफोरा देरहा लांनानै बिटिसि खुंथायखौ गावसोरनि फार्से लांनो नागिरनायनि इसारा बादि नुयो। नाथाय ओजों रायजो सोरखाराव बिजेपि-एजिपि आरो बिपिएफआ जयै लोगो जानानै सोरखार सालायनायाव माबा मोनसे जेथो नांनायखाय दिनै बिजेपि दोलोआ बिटिसिआव गाव हारसिंनो भट गेलेनो ओंखारनाया फिसा बाथ्रा जानानै थायाखै।ओजों नाथाय बिपिएफनि गाहाइ हाग्रामा महिलारीआबो मन्थ्रि हिमन्त बिस्व शर्मानि बिबुंथिखौ सिरि खोनासंनानै थायाखै । बिनिखायनो बिथाङा मन्थ्रि हिमन्त बिस्व शर्माखौ सासे डकाइट होननानै बुंनानै मन्थ्रि हिमन्त बिस्व शर्माखौसो बिटिसिनि 400 कौटि रांखौ डकाइट खालामदों होननानै अजद दैखांदों। आरो बिटिसि खुंथायखौ आवग्रिनानै लानोबा सिगां बिजेपिआ हाग्रामा महिलारीखौ जेलाव दैथाय हरनांगोन बुंनाया खम बाथ्रा नङा। बिदि बुंनायाव रोखा दि बिजेपि दोलोआ बिटिसिनि खुंथायखौ बिपिएफनिफ्राय सेख’नानै लानाया गोरलै बाथ्रा नङा। नाथायबा इउ पि पि एल दोलोआबो गोबां मासि देरहानानै बिटिसि खुंथायाव फैनो नागिरनायाव फैथायनायाव दं । बे बेलायाव सोर दोलोआ बिटिसिनि खुंथायखौ आवग्रिनानै लामारगोन बेखौ बिटिआरनि भटारफोरा सायख’सिगोन। दा फैगौ डिसेम्बर दाननि माबेबा खालारखौ नेथ’दिनि ।